三聯書店

三聯書店係香港嘅書局，1948年開張。所謂「三聯」係指由原先喺上海經營嘅「生活書店」、「讀書出版社」、「新知書店」三間書店聯合創辦嘅。

佢哋連同中華書局同埋商務印書館，有時會被稱爲「三中商」，而且呢三間書局都係香港中聯辦嘅聯合出版集團旗下。

爭議

出版書籍涉嫌誹謗獨立評論人協會
2014年雨傘革命期間，親中派作家余非發表多篇評論文章，去到2015年又出版咗新書《「佔中」透視》，話「佔中」過程入面，有蘋果日報記者隱藏身份投考輔警；港台女記者王詠妍採訪藍絲帶活動受襲係刻意唔走開、故意以「掙扎」吸引中外傳媒注意等；書中又話呂秉權為主要成員嘅獨立評論人協會，由美國NED資助 ，又指NED為美國國家民主基金會，表面係非牟利機構，由美國國會撥款資助 。 

獨立評論人協會批評內容失實，澄清自己絕對無直接或間接接受美國NED嘅資助，強調自己財政獨立，收入全靠會費同埋講座收益。之後，協會向余非同埋出版該書嘅三聯書店發出律師信，要求佢哋喺報章發表聲明撤回言論同道歉，刪除有關段落先可以發行。由於余非同三聯書店拒絕更正同道歉，獨立評論人協會喺2015年6月30號宣布已正式入稟高等法院控告對方誹謗 。案件去到2019年8月一次聆訊入面，余非亦承認無特別做過資料核實。去到2021年3月29號，余非敗訴並需賠償25萬元 。

香港嘅書局‎